27 फरवरी को हॉस्पिटल में एडमिट हुई थीं, बॉडी में हल्का चीरा लगाया गया था
Sushmita Sen Heart Attack News; Follow Sushmita Sen Health Updates On Dainik Bhaskar सुष्मिता सेन ने हाल ही में सोशल मीडिया के जरिए बताया कि उन्हें हार्ट अटैक आया था। अब जो रिपोर्ट्स सामने आ रही है उसके मुताबिक 27 फरवरी को उन्हें मुंबई के नानावती हॉस्पिटल में एडमिट कराया गया था
सुष्मिता सेन ने हाल ही में सोशल मीडिया के जरिए बताया कि उन्हें हार्ट अटैक आया था। अब जो रिपोर्ट्स सामने आ रही है उसके मुताबिक 27 फरवरी को उन्हें मुंबई के नानावटी हॉस्पिटल में एडमिट कराया गया था। उसी दिन उनकी एंजियोप्लास्टी भी की गई थी।
1 मार्च को उन्हें हॉस्पिटल से डिस्चार्ज कर दिया गया। हॉस्पिटल से निकलने के बाद 2 मार्च को सुष्मिता ने दुनिया के सामने अपनी बीमारी के बारे में बताया। हार्ट अटैक की खबर सुनते ही उनके दोस्त और फैंस ने उनके लिए दुआएं की।
शूटिंग के वक्त चेस्ट में हुई थी दिक्कत
मीडिया रिपोर्ट्स के मुताबिक, सुष्मिता अपने किसी प्रोजेक्ट की शूटिंग कर रही थी। सेट पर उन्हें थोड़ी दिक्कत महसूस हुई तो वहीं मौजूद एक मेडिकल प्रोफेशनल ने उनकी चेस्ट की जांच की। वहां से उन्हें तुरंत हॉस्पिटल ले जाया गया। वहां हार्ट के डॉक्टर ने उन्हें एंजियोप्लास्टी कराने की सलाह दी।
ईटाइम्स के सोर्सेस के मुताबिक, मामला कोई बड़ा नहीं था, बस एक छोटा चीरा लगा दिया गया। चूंकि स्टेंट लगा हुआ था इसलिए हेल्थ की निगरानी को देखते हुए उन्हें दो-तीन दिन हॉस्पिटल में रहने की जरूरत थी।
एंजियोप्लास्टी कब और क्यों की जाती है?
एंजियोप्लास्टी सर्जिकल प्रक्रिया है, इसमें हार्ट की मांसपेशियों तक ब्लड सप्लाई करने वाली रक्त वाहिकाओं को खोला जाता है। इन रक्त वाहिकाओं को कोरोनरी ऑर्टरीज भी कहते हैं। दिल का दौरा या स्ट्रोक के बाद इलाज के लिए डॉक्टर एंजियोप्लास्टी का ही सहारा लेते हैं।
हार्ट अटैक आने पर कोरोनरी धमनी संकुचित या ब्लॉक हो जाती है। मतलब हृदय की मांसपेशियों तक खून की सप्लाई घट जाती है और पर्याप्त ऑक्सीजन नहीं मिल पाती। इसी से सीने में दर्द या हार्ट अटैक आता है। इसको पता करने के लिए एक्स रे किया जाता है। एक्स रे के जरिए सटीक ब्लॉकेज का पता लगा लिया जाता है। ब्लॉकेज दोबारा न बने इसके लिए स्टेंट डाल दिया जाता है।
सुष्मिता को मिला नया जीवन
सुष्मिता ने 2 मार्च को सोशल मीडिया पोस्ट में लिखा, 'अपने हार्ट को हमेशा खुश और स्ट्रॉन्ग रखें क्योंकि जब आपको इसकी सबसे ज्यादा जरूरत होगी तो ये आपके साथ खड़ा होगा। मुझे कुछ दिन पहले हार्ट अटैक आया था। एंजियोप्लास्टी हुई है। स्टेंट लगाया गया है।
मेरे डॉक्टर ने कहा है कि मेरा हार्ट बहुत मजबूत है। उन तमाम लोगों का तहे दिल से धन्यवाद, जिन्होंने समय पर मदद की और जरूरी कदम उठाए। यह पोस्ट मेरे फैंस के लिए है। मैं उन्हें खुशखबरी देना चाहती हूं कि अब मैं बिल्कुल ठीक हूं, फिर से नया जीवन जीने के लिए तैयार हूं।'
बॉलीवुड की सबसे फिट एक्ट्रेस में से एक हैं सुष्मिता
सुष्मिता सेन 47 साल की हैं। वे हमेशा फिट रहती हैं। वे बॉलीवुड की सबसे फिट एक्ट्रेस में से एक हैं। सोशल मीडिया पर फिटनेस के वीडियोज भी शेयर करती हैं। ताजुज्ब की बात ये है कि इतनी फिट होने के बावजूद उनके साथ ये घटना हुई।
2010 में फिल्मों से दूर हुईं, 10 साल बाद OTT पर वापसी
सुष्मिता की आखिरी फिल्म 2010 में आई 'दूल्हा मिल गया' थी। इसके बाद सुष्मिता ने फिल्मों से एक तरह से दूरी बना ली थी। अपना ज्यादातर समय वो बेटियों को दे रही थीं। इसके बाद 2020 में आई वेब सीरीज आर्या से सुष्मिता ने एक्टिंग की दुनिया में वापसी की। 2021 में इस वेब सीरीज का दूसरा सीजन आर्या-2 भी आया। अब आर्या 3 भी फ्लोर पर है, जल्द ही इसका तीसरा सीजन भी आ जाएगा।
